b'\n_START_ARTICLE_\nKanonas (Biblija)\n_START_PARAGRAPH_\nBiblijos kanonas \xe2\x80\x93 s\xc4\x85ra\xc5\xa1as tekst\xc5\xb3, kuriuos tam tikra religin\xc4\x97 bendrija laiko autoritetingais, jos \xc5\xa1vent\xc5\xb3 knyg\xc5\xb3 rinkinys. Judaizme \xe2\x80\x93 Tanachas (Senasis Testamentas), krik\xc5\xa1\xc4\x8dionyb\xc4\x97je \xe2\x80\x93 Biblija. Pats \xc5\xbeodis kanonas rei\xc5\xa1kia visuotinai priimt\xc4\x85 taisykl\xc4\x99, norm\xc4\x85.\n_START_SECTION_\nSenojo Testamento kanonas\n_START_PARAGRAPH_\nSeniausia Biblijos dalis yra Tora. Istorini\xc5\xb3 knyg\xc5\xb3 para\xc5\xa1ymo laikas ma\xc5\xbedaug atitinka j\xc5\xb3 i\xc5\xa1d\xc4\x97stymo Biblijoje tvark\xc4\x85._NEWLINE_Jud\xc4\x97jai tiki, kad Senojo Testamento knygas surinko ir sutvark\xc4\x97 Ra\xc5\xa1to \xc5\xbeinovas Ezdras. Kiek tai turi realaus pagrindo, ne\xc5\xbeinoma. Tarp Palestinos \xc5\xbeyd\xc5\xb3 ir Aleksandrijos \xc5\xbeyd\xc5\xb3 buvo susidar\xc4\x99 nedideli kanono skirtumai. Palestinos kanon\xc4\x85 sudar\xc4\x97 39 knygos, o \xc4\xaf Aleksandrijos dar buvo \xc4\xaftraukiamos papildomos knygos. Kai kurios j\xc5\xb3 para\xc5\xa1ytos graiki\xc5\xa1kai. T\xc5\xb3 papildom\xc5\xb3 knyg\xc5\xb3 dabartin\xc4\x97je hebraji\xc5\xa1koje Biblijoje n\xc4\x97ra.\n_START_SECTION_\nNaujojo Testamento kanonas\n_START_PARAGRAPH_\nNaujasis Testamentas buvo para\xc5\xa1ytas pirmajame m\xc5\xabs\xc5\xb3 eros am\xc5\xbeiuje. Visgi kai kurios knygos (pvz., Antrasis Petro lai\xc5\xa1kas, anot dalies tyrin\xc4\x97toj\xc5\xb3, para\xc5\xa1ytas 100\xe2\x80\x93150 m. e. m.) datuojamos ir antruoju m\xc5\xabs\xc5\xb3 eros am\xc5\xbeiumi. Dauguma jo knyg\xc5\xb3 pripa\xc5\xbeintos i\xc5\xa1 karto, o kelios smulkesn\xc4\x97s (lai\xc5\xa1kas Filemonui, 2 ir 3 Jono lai\xc5\xa1kai, Judo lai\xc5\xa1kas) galutinai pripa\xc5\xbeintos kiek v\xc4\x97liau.'